CELEX: 32017D0675
Language: el
Date: 2017-04-07 00:00:00
Title: Εκτελεστική απόφαση (ΕΕ) 2017/675 της Επιτροπής, της 7ης Απριλίου 2017, σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία [κοινοποιηθείσα υπό τον αριθμό C(2017) 2432] (Κείμενο που παρουσιάζει ενδιαφέρον για τον ΕΟΧ )

8.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 97/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/675 ΤΗΣ ΕΠΙΤΡΟΠΉΣ
   της 7ης Απριλίου 2017
   σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία
   
      
         [κοινοποιηθείσα υπό τον αριθμό C(2017) 2432]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 6,
   Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 5,
   Εκτιμώντας τα ακόλουθα:
   
               (1)
            
            
               Η οδηγία 91/496/ΕΟΚ καθορίζει τις αρχές οργάνωσης των κτηνιατρικών ελέγχων των ζώων που εισάγονται στην Ένωση από τρίτες χώρες. Καθορίζει τα μέτρα που μπορούν να θεσπιστούν από την Επιτροπή, εάν μια νόσος που μπορεί να αποτελέσει σοβαρή απειλή για την υγεία των ζώων ή τη δημόσια υγεία εκδηλώνεται ή εξαπλώνεται στο έδαφος τρίτης χώρας.
            
         
               (2)
            
            
               Η οδηγία 97/78/ΕΚ καθορίζει τις αρχές οργάνωσης των κτηνιατρικών ελέγχων των προϊόντων που εισάγονται στην Ένωση από τρίτες χώρες. Καθορίζει τα μέτρα που μπορούν να θεσπιστούν από την Επιτροπή, εάν μια νόσος που μπορεί να αποτελέσει σοβαρή απειλή για την υγεία των ζώων ή τη δημόσια υγεία εκδηλώνεται ή εξαπλώνεται στο έδαφος τρίτης χώρας.
            
         
               (3)
            
            
               Ο αφθώδης πυρετός είναι μία από τις πλέον μεταδοτικές ασθένειες των βοοειδών, των αιγοπροβάτων και των χοίρων. Ο ιός που προκαλεί την ασθένεια έχει τη δυνατότητα ταχείας εξάπλωσης, κυρίως μέσω προϊόντων που προέρχονται από νοσούντα ζώα και μολυσμένα άψυχα αντικείμενα, συμπεριλαμβανομένων των μέσων μεταφοράς, όπως τα οχήματα μεταφοράς ζωικού κεφαλαίου. Ο ιός μπορεί επίσης να εμμείνει σε μολυσμένο περιβάλλον εκτός του ζώου-ξενιστή για αρκετές εβδομάδες ανάλογα με τη θερμοκρασία.
            
         
               (4)
            
            
               Στις 31 Μαρτίου 2017 η Αλγερία κοινοποίησε στον Παγκόσμιο Οργανισμό για την Υγεία των Ζώων («OIE») την επιβεβαίωση εστίας αφθώδους πυρετού οροτύπου Α στο δυτικό τμήμα της επικράτειάς του. Η άμεση κοινοποίηση δεν αναφέρει άλλα μέτρα εκτός από τον εμβολιασμό για την καταπολέμηση της νόσου.
            
         
               (5)
            
            
               Η παρουσία αφθώδους πυρετού στην Αλγερία συνιστά σοβαρό κίνδυνο για τον πληθυσμό του ζωικού κεφαλαίου της Ένωσης.
            
         
               (6)
            
            
               Η κατάσταση στην Αλγερία όσον αφορά τον αφθώδη πυρετό παραμένει αβέβαιη και σημαντικός αριθμός αποστολών ζώντων βοοειδών εξάγονται στη χώρα αυτή από κράτη μέλη της ΕΕ.
            
         
               (7)
            
            
               Επομένως, η κατάσταση που επικρατεί στην Αλγερία όσον αφορά τον αφθώδη πυρετό απαιτεί να θεσπιστούν μέτρα προστασίας σε ενωσιακό επίπεδο, τα οποία να λαμβάνουν υπόψη την επιβίωση του ιού του αφθώδους πυρετού στο περιβάλλον και τις πιθανές οδούς μετάδοσης του εν λόγω ιού.
            
         
               (8)
            
            
               Τα οχήματα και τα σκάφη μεταφοράς ζωικού κεφαλαίου που χρησιμοποιούνται για τη μεταφορά ζώντων ζώων στην Αλγερία ενδέχεται να μολυνθούν με τον ιό του αφθώδους πυρετού σε αυτές τις χώρες, και, κατά συνέπεια, αποτελούν κίνδυνο εισαγωγής της ασθένειας μετά την επιστροφή τους στην Ένωση.
            
         
               (9)
            
            
               Ο κατάλληλος καθαρισμός και η σωστή απολύμανση των οχημάτων και των σκαφών μεταφοράς ζωικού κεφαλαίου είναι ο πλέον κατάλληλος τρόπος για τη μείωση του κινδύνου ταχείας μετάδοσης του ιού σε μεγάλες αποστάσεις.
            
         
               (10)
            
            
               Ως εκ τούτου, είναι σκόπιμο να εξασφαλιστεί ότι όλα τα οχήματα και τα σκάφη μεταφοράς ζωικού κεφαλαίου με τα οποία έχουν μεταφερθεί ζώντα ζώα σε προορισμούς στην Αλγερία έχουν καθαριστεί και απολυμανθεί σωστά, και ότι ο εν λόγω καθαρισμός και η απολύμανση τεκμηριώνονται δεόντως σε δήλωση που υποβάλλεται από τον μεταφορέα ή τον οδηγό στην αρμόδια αρχή στο σημείο εισόδου στην Ένωση.
            
         
               (11)
            
            
               Επιπλέον, επειδή το Μαρόκο και η Τυνησία αποτελούν εν δυνάμει χώρες διαμετακόμισης για τα οχήματα που μεταφέρουν ζώα όταν επιστρέφουν από την Αλγερία στην Ένωση, τα μέτρα αυτά θα πρέπει επίσης να εφαρμόζονται στα οχήματα και τα σκάφη από την Αλγερία και τα οποία διέρχονται μέσω των εν λόγω χωρών.
            
         
               (12)
            
            
               Ο μεταφορέας ή ο οδηγός θα πρέπει να εξασφαλίζει ότι, για κάθε όχημα και σκάφος μεταφοράς ζωικού κεφαλαίου με το οποίο έχουν μεταφερθεί ζώντα ζώα με προορισμούς στην Αλγερία, διατηρείται πιστοποιητικό καθαρισμού και απολύμανσης για ελάχιστη περίοδο τριών ετών.
            
         
               (13)
            
            
               Τα κράτη μέλη θα πρέπει επίσης να έχουν τη δυνατότητα να υποβάλουν τα οχήματα που μεταφέρουν ή έχουν μεταφέρει ζωοτροφές από και προς μολυσμένη χώρα, και για τα οποία δεν μπορεί να αποκλειστεί η πιθανότητα υψηλού κινδύνου εισαγωγής του ιού του αφθώδους πυρετού στην επικράτεια της Ένωσης, σε επιτόπια απολύμανση των τροχών ή οποιουδήποτε άλλου μέρους του οχήματος που κρίνεται αναγκαίο για τον μετριασμό του εν λόγω κινδύνου.
            
         
               (14)
            
            
               Τα μέτρα που προβλέπονται στην παρούσα απόφαση θα πρέπει να εφαρμοστούν για περίοδο που επιτρέπει την πλήρη αξιολόγηση της εξέλιξης του αφθώδους πυρετού στις πληγείσες περιοχές.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της παρούσας απόφασης, ως «όχημα μεταφοράς ζωικού κεφαλαίου» ή «σκάφος μεταφοράς ζωικού κεφαλαίου» νοείται οποιοδήποτε όχημα ή σκάφος το οποίο χρησιμοποιείται ή έχει χρησιμοποιηθεί για τη μεταφορά ζώντων χερσαίων ζώων.
   Άρθρο 2
   1.   Τα κράτη μέλη εξασφαλίζουν ότι ο μεταφορέας ή ο οδηγός του οχήματος ή του σκάφους μεταφοράς ζωικού κεφαλαίου, κατά την άφιξή του από την Αλγερία, είτε απευθείας είτε μετά από διέλευση μέσω του Μαρόκου ή της Τυνησίας παρέχει στην αρμόδια αρχή του κράτους μέλους στο οποίο βρίσκεται το σημείο εισόδου στην Ένωση πληροφορίες που δείχνουν ότι το ζωικό κεφάλαιο ή το διαμέρισμα φόρτωσης, κατά περίπτωση το αμάξωμα, το επίπεδο φόρτωσης (ράμπα), ο εξοπλισμός που έχει έλθει σε επαφή με ζώα, οι τροχοί και η καμπίνα του οδηγού καθώς και τα προστατευτικά ενδύματα/υποδήματα που χρησιμοποιήθηκαν κατά την εκφόρτωση έχουν καθαριστεί και απολυμανθεί μετά την τελευταία εκφόρτωση ζώων.
   2.   Οι πληροφορίες που αναφέρονται στην παράγραφο 1 περιλαμβάνονται σε δήλωση που συμπληρώνεται σύμφωνα με το υπόδειγμα που παρατίθεται στο παράρτημα I ή σε οποιαδήποτε άλλο ισοδύναμο μορφότυπο το οποίο περιλαμβάνει τουλάχιστον τις πληροφορίες που αναφέρονται στο εν λόγω υπόδειγμα.
   3.   Το πρωτότυπο της δήλωσης που αναφέρεται στην παράγραφο 2 τηρείται από την αρμόδια αρχή για περίοδο τριών ετών.
   Άρθρο 3
   1.   Η αρμόδια αρχή του κράτους μέλους στο οποίο βρίσκεται το σημείο εισόδου στην Ένωση ελέγχει τα οχήματα μεταφοράς ζωικού κεφαλαίου που εισέρχονται στο έδαφος της Ένωσης από την Αλγερία, είτε απευθείας είτε μετά από διέλευση μέσω του Μαρόκου ή της Τυνησίας, προκειμένου να διαπιστωθεί κατά πόσον έχουν καθαριστεί και απολυμανθεί ικανοποιητικά.
   2.   Η αρμόδια αρχή του κράτους μέλους που είναι υπεύθυνη για την έκδοση του υγειονομικού πιστοποιητικού για τις εισαγωγές στην Αλγερία ζώντων ζώων που πρόκειται να φορτωθούν ελέγχει οπτικά τα σκάφη μεταφοράς ζωικού κεφαλαίου προκειμένου να διαπιστωθεί κατά πόσον έχουν καθαριστεί και απολυμανθεί ικανοποιητικά πριν από τη φόρτωση των ζώων.
   3.   Εάν οι έλεγχοι που αναφέρονται στις παραγράφους 1 και 2 αποδεικνύουν ότι ο καθαρισμός και η απολύμανση έχουν πραγματοποιηθεί ικανοποιητικά ή όταν οι αρμόδιες αρχές έχουν, επιπλέον των μέτρων που προβλέπονται στην παράγραφο 1, διατάξει, οργανώσει και εκτελέσει πρόσθετη απολύμανση οχημάτων ή σκαφών μεταφοράς ζωικού κεφαλαίου τα οποία είχαν προηγουμένως καθαριστεί, η αρμόδια αρχή επιβεβαιώνει το γεγονός αυτό με την έκδοση πιστοποιητικού, σύμφωνα με το υπόδειγμα που παρατίθεται στο παράρτημα II.
   4.   Εάν οι έλεγχοι που αναφέρονται στις παραγράφους 1 και 2 αποδείξουν ότι ο καθαρισμός και η απολύμανση του οχήματος ή του σκάφους μεταφοράς ζωικού κεφαλαίου δεν έχουν πραγματοποιηθεί ικανοποιητικά, η αρμόδια αρχή λαμβάνει ένα από τα ακόλουθα μέτρα:
   
               α)
            
            
               υποβάλλει το όχημα ή το σκάφος μεταφοράς ζωικού κεφαλαίου σε κατάλληλο καθαρισμό και απολύμανση σε τόπο οριζόμενο από την αρμόδια αρχή, όσο το δυνατόν πλησιέστερα στο σημείο εισόδου στο οικείο κράτος μέλος, και εκδίδει το πιστοποιητικό που αναφέρεται στην παράγραφο 3·
            
         
               β)
            
            
               όταν δεν υπάρχει κατάλληλη εγκατάσταση για τον καθαρισμό και την απολύμανση πλησίον του σημείου εισόδου ή αν υπάρχει κίνδυνος διαφυγής υπολειμματικών ζωικών προϊόντων από το ακαθάριστο όχημα ή σκάφος μεταφοράς ζωικού κεφαλαίου:
               
                           i)
                        
                        
                           αρνείται την είσοδο του οχήματος ή του σκάφους μεταφοράς ζωικού κεφαλαίου στην Ένωση, ή
                        
                     
                           ii)
                        
                        
                           διενεργεί προκαταρκτική επιτόπια απολύμανση του οχήματος ή του σκάφους μεταφοράς ζωικού κεφαλαίου που δεν έχει καθαριστεί ούτε απολυμανθεί ικανοποιητικά εν αναμονή της εφαρμογής των μέτρων που προβλέπονται στο στοιχείο α).
                        
                     
         5.   Το πρωτότυπο του πιστοποιητικού που αναφέρεται στην παράγραφο 3 τηρείται από τον μεταφορέα ή τον οδηγό του οχήματος μεταφοράς ζωικού κεφαλαίου για περίοδο τριών ετών. Αντίγραφο του πιστοποιητικού αυτού τηρείται από την αρμόδια αρχή για περίοδο τριών ετών.
   Άρθρο 4
   Η αρμόδια αρχή του κράτους μέλους στο σημείο εισόδου στην Ένωση μπορεί να υποβάλει οποιοδήποτε όχημα που έχει μεταφέρει ζωοτροφές από ή προς την Αλγερία και για το οποίο δεν μπορεί να αποκλειστεί σημαντικός κίνδυνος εισαγωγής του αφθώδους πυρετού στην Ένωση σε επιτόπια απολύμανση των τροχών ή οποιουδήποτε άλλου μέρους του οχήματος που κρίνεται αναγκαίο για τον μετριασμό του εν λόγω κινδύνου.
   Άρθρο 5
   Η παρούσα απόφαση ισχύει έως τις 30 Απριλίου 2018.
   Άρθρο 6
   Η παρούσα απόφαση απευθύνεται στα κράτη μέλη.
   
      Βρυξέλλες, 7 Απριλίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 24.9.1991, σ. 56.
   
      (2)  ΕΕ L 24 της 30.1.1998, σ. 9.
   
      ΠΑΡΑΡΤΗΜΑ I
      
         Υπόδειγμα δήλωσης που υποβάλλεται από τον μεταφορέα/οδηγό του οχήματος/σκάφους μεταφοράς ζωικού κεφαλαίου που προέρχεται από την Αλγερία, είτε απευθείας είτε ύστερα από διέλευση μέσω του Μαρόκου ή της Τυνησίας
      
      Ο υπογεγραμμένος μεταφορέας/οδηγός του οχήματος/σκάφους μεταφοράς ζωικού κεφαλαίου … (1)
      
      δηλώνω ότι:
      
                  —
               
               
                  η τελευταία εκφόρτωση ζώων και ζωοτροφών πραγματοποιήθηκε στη:
                  
                              Χώρα, περιφέρεια, τόπος
                           
                           
                              Ημερομηνία (ηη.μμ.εε)
                           
                           
                              Χρόνος (ωω:λλ)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  Μετά την εκφόρτωση, το όχημα/σκάφος μεταφοράς ζωικού κεφαλαίου υποβλήθηκε σε καθαρισμό και απολύμανση. Ο καθαρισμός και η απολύμανση διενεργήθηκαν επίσης στο ζωικό κεφάλαιο ή το διαμέρισμα φόρτωσης, [το αμάξωμα,] (2) το επίπεδο φόρτωσης (ράμπα), τον εξοπλισμό που έχει έλθει σε επαφή με ζώα, τους τροχούς και την καμπίνα του οδηγού και τα προστατευτικά ενδύματα/υποδήματα που χρησιμοποιήθηκαν κατά την εκφόρτωση.
               
            
                  —
               
               
                  Ο καθαρισμός και η απολύμανση πραγματοποιήθηκαν:
                  
                              Χώρα, περιφέρεια, τόπος
                           
                           
                              Ημερομηνία (ηη.μμ.εε)
                           
                           
                              Χρόνος (ωω:λλ)
                           
                        
                               
                           
                           
                               
                           
                           
                               
                           
                        
                               
                           
                        
            
                  —
               
               
                  Το απολυμαντικό χρησιμοποιήθηκε στις συγκεντρώσεις που συνιστά ο κατασκευαστής (3)
                  
                  …
               
            
                  —
               
               
                  Η επόμενη φόρτωση ζώων θα πραγματοποιηθεί στη:
                  
                              Χώρα, περιφέρεια, τόπος
                           
                           
                              Ημερομηνία (ηη.μμ.εε)
                           
                           
                              Χρόνος (ωω:λλ)
                           
                        
                               
                           
                           
                               
                           
                           
                               
                           
                        
                               
                           
                        
                     
                  
                              Ημερομηνία
                           
                           
                              Τόπος
                           
                           
                              Υπογραφή του μεταφορέα/οδηγού
                           
                        
                               
                           
                           
                               
                           
                           
                               
                           
                        
                              Ονοματεπώνυμο του μεταφορέα/οδηγού του οχήματος μεταφοράς ζωικού κεφαλαίου και εταιρική διεύθυνση (με κεφαλαία)
                           
                        
            
         (1)  Εισάγεται ο αριθμός της πινακίδας κυκλοφορίας / ταυτοποίησης του οχήματος / σκάφους μεταφοράς ζωικού κεφαλαίου.
      
         (2)  Διαγράφεται εάν δεν ισχύει.
      
         (3)  Δηλώνεται η ουσία και η συγκέντρωσή της.
   
   
      ΠΑΡΑΡΤΗΜΑ ΙΙ
      
         Υπόδειγμα πιστοποιητικού καθαρισμού και απολύμανσης για οχήματα/σκάφη μεταφοράς ζωικού κεφαλαίου που προέρχονται από την Αλγερία, είτε απευθείας είτε ύστερα από διέλευση μέσω του Μαρόκου ή της Τυνησίας
      
      Ο υπογεγραμμένος υπάλληλος πιστοποιώ ότι έλεγξα:
      
                  1.
               
               
                  το όχημα (τα οχήματα)/το σκάφος (τα σκάφη) μεταφοράς ζωικού κεφαλαίου με πινακίδα (πινακίδες) κυκλοφορίας … (1) σήμερα και με οπτικό έλεγχο διαπίστωσα ότι το διαμέρισμα φόρτωσης, [το αμάξωμα] (2), το επίπεδο φόρτωσης (ράμπα), ο εξοπλισμός που ήρθε σε επαφή με ζώα, οι τροχοί και η καμπίνα του οδηγού και τα προστατευτικά ενδύματα/υποδήματα που χρησιμοποιήθηκαν κατά την εκφόρτωση έχουν καθαριστεί ικανοποιητικά.
               
            
                  2.
               
               
                  οι πληροφορίες υποβάλλονται με τη μορφή δήλωσης, σύμφωνα με το υπόδειγμα του παραρτήματος Ι της εκτελεστικής απόφασης (ΕΕ) 2017/675 της Επιτροπής (3) ή με άλλη αντίστοιχη μορφή που καλύπτει τα στοιχεία που περιλαμβάνονται στο παράρτημα Ι της εκτελεστικής απόφασης (ΕΕ) 2017/675.
               
            
                  Ημερομηνία
               
               
                  Ώρα
               
               
                  Τόπος
               
               
                  Αρμόδια αρχή
               
               
                  Υπογραφή του υπαλλήλου
               
            
                   
               
               
                   
               
               
                   
               
               
                   
               
               
                   
               
            
                  
                     Σφραγίδα:
                  
               
               
                  Ονοματεπώνυμο με κεφαλαία:
                  …
               
            
         (1)  Εισάγεται ο αριθμός / οι αριθμοί της πινακίδας κυκλοφορίας/ταυτοποίησης του οχήματος (των οχημάτων) / του σκάφους (των σκαφών) μεταφοράς ζωικού κεφαλαίου.
      
         (2)  Διαγράφεται εάν δεν ισχύει.
      
         (3)  Εκτελεστική απόφαση (ΕΕ) 2017/675 της Επιτροπής, της 7ης Απριλίου 2017, σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία (ΕΕ L 97 της 8.4.2017, σ. 31).